LV Eiropas Savienības Oficiālais Vēstnesis C 376/109

Padomes paskaidrojuma raksts: Padomes Nostāja (ES) Nr. 16/2016 pirmajā lasījumā, lai pieņemtu Eiropas Parlamenta un Padomes Regulu par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK

(2016/C 376/02)

I. IEVADS

1. Komisija 2013. gada 6. maijā iesniedza Eiropas Parlamentam un Padomei iepriekš minēto priekšlikumu, kura pamatā ir Līguma par Eiropas Savienības darbību 43. pants (1).

2. Ekonomikas un sociālo lietu komiteja sniedza atzinumu 2013. gada 10. decembrī, un 2014. gada 13. janvārī Reģionu komiteja informēja Padomi, ka tā atzinumu nesniegs.

3. Eiropas Parlaments pieņēma nostāju pirmajā lasījumā 2014. gada 15. aprīlī (2). Pēc tam šo nostāju apstiprināja jaunievēlētais Parlaments, un Anthea McINTYRE kundze (ECR, UK) tika iecelta par referenti.

4. Divu valstu parlamenti ir snieguši atzinumus par subsidiaritātes un proporcionalitātes principu piemērošanu (3).

5. Pēc Fitosanitāru jautājumu darba grupas (augu aizsardzība un inspekcija), Galveno fitosanitārijas speciālistu darba grupas (COPHS) un Lauksaimniecības atašeju / fitosanitārijas ekspertu darba grupas veiktajiem sagatavošanas darbiem Pastāvīgo pārstāvju komiteja 2015. gada 30. jūnija sanāksmē pilnvaroja (4) prezidentvalsti sākt sarunas ar Eiropas Parlamentu.

6. Pēc vairākām tehniskām sanāksmēm un neoficiāliem trialogiem, kas norisinājās Luksemburgas prezidentūras laikā, 2015. gada 16. decembra trialogā tika panākta provizoriska vienošanās (5) par vispārēju kompromisu, lai panāktu agrīnu otrā lasījuma vienošanos starp Eiropas Parlamentu un Padomi. Pastāvīgo pārstāvju komiteja minēto kompromisu apstiprināja 2015. gada 18. decembrī. Pēc tam Komisija, Eiropas Parlaments un Padomes dienesti kopā pārskatīja tekstu, lai nodrošinātu, ka tas atspoguļo panākto kompromisu.

7. 2016. gada 3. maijā Eiropas Parlamenta Lauksaimniecības un lauku attīstības komitejas priekšsēdētājs nosūtīja Pastāvīgo pārstāvju komitejas priekšsēdētājam adresētu vēstuli, kurā norādīja, ka, ja Padome pieņems savu pirmā lasījuma nostāju saskaņā ar iepriekš minēto kompromisa tekstu, viņš plenārsēdē ieteiks Parlamenta otrajā lasījumā pieņemt Padomes nostāju bez grozījumiem – pēc tam, kad to būs pārbaudījuši juristi lingvisti.

8. Padome politisku vienošanos par kompromisa tekstu (6) panāca 2016. gada 26. maijā.

II. MĒRĶIS

Regulas vispārīgais mērķis ir novērst paaugstinātus riskus augu veselības nozarē, kurus rada jauni kaitīgi organismi un slimības (radušies tirdzniecības globalizācijas un klimata pārmaiņu rezultātā). Tas arī modernizēs ar tirdzniecību saistītos augu veselības jomas instrumentus – gan ES teritorijā (uzlabota izsekojamība iekšējā tirgū), gan no trešām valstīm – galveno uzmanību pievēršot uz risku balstītai pieejai. Labāka uzraudzība un jaunu kaitīgu organismu izplatības uzliesmojumu agrīna izskaušana ir līdzekļi, kam būtu jānodrošina atbilstošs augu veselības līmenis.

III. PADOMES PIRMĀ LASĪJUMA NOSTĀJAS ANALĪZE

1. Vispārīgi jautājumi

Ar kompromisu, kas panākts starp abiem likumdevējiem, ir saglabāti Komisijas priekšlikuma mērķi un vienlaikus ņemti vērā vairāki Padomes ierosinātie grozījumi un svarīgākie grozījumi, ko Eiropas Parlaments pieņēma pirmajā lasījumā.

2. Galvenie jautājumi

Turpmāk ir izklāstīti galvenie elementi kompromisā, kas panākts ar Eiropas Parlamentu.

a) Darbības joma

Saskaņā ar Komisijas priekšlikumu tikai parazītaugus var uzskatīt par augiem kaitīgajiem organismiem.

Padome un Eiropas Parlaments vienojās, ka, lai nodrošinātu elastīgāku atbildi uz pašreizējiem un potenciāliem riskiem, regulas darbības jomā būtu iespējams iekļaut arī tādus augus, kas nav parazītaugi, ievērojot nosacījumu, ka tiem ir ļoti būtiska ekonomiska, sociāla un ar vidi saistīta ietekme Savienības teritorijā.

b) Prioritāri kaitīgie organismi

Komisijas priekšlikumā tika ieviests jauns jēdziens “prioritārie kaitīgie organismi” – šiem organismiem ir būtiska ietekme Savienības teritorijā un to apkarošanai būtu jāveltī konkrēti Savienības resursi, un tas netieši norāda arī uz tālejošākām saistībām gan kompetentajām iestādēm, gan profesionālajiem operatoriem un privātpersonām.

Saskaņā ar panākto kompromisu prioritāros kaitīgos organismus noteiks, pamatojoties uz vairākiem detalizētiem kritērijiem, kas izklāstīti regulas pielikumā, un to skaits netiks ierobežots a priori.

c) Importa režīms

Komisijas priekšlikums ietvēra dažus instrumentus, ar ko novērst kaitīgo organismu ieviešanu Savienības teritorijā ar augiem, augu izcelsmes produktiem vai citiem objektiem no trešām valstīm.

Padome un Eiropas Parlaments bija vienisprātis par to, ka šāda sistēma ir jānostiprina, ieviešot dažus jaunus elementus.

Līdz ar to tika pievienota jauna “augsta riska” augu, augu izcelsmes produktu vai citu objektu kategorija – tie ir augi, augu produkti vai citi objekti, kas, pamatojoties uz sākotnēju novērtējumu, rada nepieņemama līmeņa kaitīgo organismu risku Savienības teritorijā. Tāpēc to ieviešanu Savienības teritorijā no trešās valsts ir jāaizliedz, kamēr nav pabeigts pilns riska novērtējums.

Turklāt fitosanitārie sertifikāti, kas apliecina atbilstību Savienības tiesību aktiem par augu, augu produktu vai citu objektu ievešanu no trešās valsts Savienības teritorijā, ir jāpieprasa plašākam augu, augu produktu vai citu objektu klāstam.

d) Deleģētās un īstenošanas pilnvaras

Ierosinātie Komisijas pilnvarojumi tika pētīti īpaši uzmanīgi; vairāki panti tika pārstrādāti, lai labāk definētu Komisijas pilnvarojumu.

Panāktais kompromiss arī paredz ar deleģētu aktu pieņemt prioritāru kaitīgu organismu sarakstu, ņemot vērā, ka tas attiecas uz plašāku politikas prioritāšu noteikšanu un nenozīmē tikai zinātnisku kritēriju piemērošanu attiecībā uz augiem kaitīgajiem organismiem.

IV. NOSLĒGUMS

Padomes nostāja pirmajā lasījumā pilnībā atspoguļo vienošanos, kas panākta starp abiem likumdevējiem, kā to apstiprina iepriekš minētā Eiropas Parlamenta Lauksaimniecības un lauku attīstības komitejas priekšsēdētāja 2016. gada 3. maija vēstule Pastāvīgo pārstāvju komitejas (I) priekšsēdētājam. Pēc tam Padome 2016. gada 26. maijā to apstiprināja, pieņemot politisko vienošanos.

(1) Dok. 9574/13.

(2) Dok. 8307/14.

(3) Dok. 11870/13 un 12254/13.

(4) Dok. 10108/15 REV2.

(5) Dok. 15142/15 + ADD1, dok. 15143/15.

(6) Dok. 8338/16 + ADD1.